钦定古今图书集成/理学汇编/学行典/第135卷 > 邵子渔樵问答 > 《量力吟》宋·邵雍
## 钦定古今图书集成/理学汇编/学行典/第135卷 > 邵子渔樵问答 > 《量力吟》宋·邵雍

量力动时无后悔，随时乐处省营为。须求骐骥方乘
马，亦恐终身无马骑。

《淮南子人闲训》：齐庄公出猎，有一虫举足将搏其轮，
问其御曰：“此何虫也？”对曰：“此所谓螳螂者也。其为虫
也，知进而不知却，不量力而轻敌。”庄公曰：“此为人而
必为天下勇武矣。”回车而避之。

《列子汤问》篇：“夸父不量力，欲追日影，逐之于隅谷之
际。渴欲得饮，赴饮河渭，河渭不足，将走北饮大泽。未
至，道渴而死，弃其杖，尸膏肉所浸，生邓林，邓林弥广
数千里焉。”

《迂书》：“天雨，迂夫出见饭车息于高蹊者，指谓其徒曰：
‘是车也，将覆不久矣’。行未十步，闻讙声，顾见其车已
覆，其徒问曰：‘子何用知之’？迂夫曰：‘吾以人事知之。夫
天雨道泞，而蹊独不濡，又狭而高，是众人之所趣也。
而车不量其力，固狭擅高，久留不去，以妨众人之欲
进者，其能无覆乎？祸有钜于此者，奚饭车之足云’？”
《行都纪事》：尝至一酒楼饮，壁闲有题字云：“春王三月，
公与夫人会于此楼。”盖轻薄子携娼妓饮于此所题
耳。即援笔题其下云：“夏大旱，秋饥，冬雨雪，公薨，君子
曰：‘不度德，不量力，其死于饥寒也宜哉’！”

《论衡命禄》篇：“器受一升，以一升则平受之，如过一升
则满溢也。手举一钧，以一钧则平，过一钧则踬仆矣。”
《骨相》篇：“器之盛物，有斗石之量，犹人爵有高下之差
也。器过其量，物溢弃遗；爵过其差，死亡不存。”

《抱朴子刺骄》篇：“世人闻戴叔鸾、阮嗣宗傲俗自放，见
谓大度，而不量其材力，非傲生之匹而慕学之。昔西
施心痛而卧于道侧，姿颜妖丽，兰麝芬馥，见者咸美
其容而念其疾，莫不踌躇焉。于是邻女慕之，因伪疾
伏于路闲。形状既丑，加之酷臭，行人皆憎其貌而恶
其气，莫不睨面掩鼻，疾趋而过焉。今世人无戴、阮之”
自然，而效其倨慢，亦是丑女暗于自量之类也。
《广譬篇》：“猛兽不奋搏于度外，鹰鹞不挥翮以妄击。若
庙算既内不揆德，进取又外不量力，犹轻羽之投洪
𬬻，飞雪之委沸镬，朝菌之试干将，羔犊之犯虣虎也。”